พาณิชย์ปลื้ม!ส่งออกม.ค.โต 30.8%
รมว..พาณิชย์ แถลง&nbsp; ส่งออกเดือนม.ค. 30.8 % คาดทั้งปีโต 14%&nbsp; เชื่อการเมืองไม่กระทบมาก
19 ก.พ. 2553

รมว..พาณิชย์ แถลง  ส่งออกเดือนม.ค. 30.8 % คาดทั้งปีโต 14%  เชื่อการเมืองไม่กระทบมาก
นางพรทิวา นาคาศัย รัฐมนตรีว่าการกระทรวงพาณิชย์ แถลงว่ามูลค่าส่งออกเดือนมกราคม 2553 มีมูลค่า 13,723 ล้านดอลลาร์สหรัฐ เพิ่มขึ้น 30.8% จากช่วงเดียวกันปีก่อน ซึ่งเป็นการเพิ่มขึ้นติดต่อกันเป็นตัวเลขสองหลักเป็นเดือนที่สาม ขณะที่มูลค่าการนำเข้า มีมูลค่า 13,208 ล้านดอลลาร์สหรัฐ เพิ่มขึ้น 44.8% จากช่วงเดียวกันปีก่อน ทำให้ไทยเกินดุลการค้าในเดือนม.ค. 53 ประมาณ 515 ล้านดอลลาร์สหรัฐ โดยตลาดส่งออกที่สำคัญทั้งในตลาดหลักเพิ่มขึ้นอย่างต่อเนื่อง ร้อยละ 28.4 และตลาดใหม่ยังคงขยายตัวอย่างต่อเนื่อง ถึงร้อยละ 33.2 ตลาดส่งออกที่มีการเติบโตสูง เช่น อินเดีย ร้อยละ 141.7 ไต้หวัน ร้อยละ 96 และจีน ร้อยละ 94.2
สำหรับสินค้าส่งออกที่ขยายตัวได้ดี เช่น สินค้าเกษตรหรืออุตสาหกรรมการเกษตร อาทิ ข้าว ยางพารา มันสำปะหลัง น้ำตาล และสินค้าอาหาร ที่เพิ่มขึ้นร้อยละ 46.2 สินค้าอุตสาหกรรมสำคัญเพิ่มขึ้นร้อยละ 27.8 ส่วนสินค้านำเข้าที่มีอัตราการเติบโตดี เช่น สินค้าเชื้อเพลิง สินค้าอุปโภคบริโภค และกลุ่มสินค้ายานพาหนะและอุปกรณ์การขนส่ง ฯลฯ
รมว. พาณิชย์ กล่าวด้วยว่า กระทรวงพาณิชย์คาดการณ์มูลค่าการส่งออกในปี 2553 จะมีอัตราการขยายตัวร้อยละ 14 หรือคิดเป็นมูลค่ากว่า 1.73 แสนล้านดอลลาร์สหรัฐ จากปี 2552 ซึ่งมีมูลค่าการส่งออกทั้งสิ้น1.53 แสนล้านดอลลาร์สหรัฐ ลดลง 14.2% จากช่วงเดียวกันปีก่อน และมูลค่าการนำเข้า มีมูลค่า 1.34 แสนล้านดอลลาร์สหรัฐ ลดลง 25.3% จากช่วงเดียวกันปีก่อน โดยมียอดเกินดุลการค้า 1.87 หมื่นล้านดอลลาร์สหรัฐ
ทางด้านนายยรรยง พวงราช ปลัดกระทรวงพาณิชย์ กล่าวว่า ปัญหาการเมืองภายในประเทศ ส่งผลกระทบต่อการส่งออกไม่มาก หากการชุมนุมทางการเมืองไม่นำไปสู่ความรุนแรงเกินความจำเป็น หรือไม่ถึงขั้นทำให้มีการ หยุดงาน ปิดท่าเรือ ขณะที่ปัจจัยเสี่ยงจากภายนอก ถึงแม้ว่าเศรษฐกิจโลกจะมีสัญญาณขยายตัวดีขึ้นก็ตามแต่หากจีนซึ่งเป็นคู่ค้ารายใหญ่ออกมาตรการเพื่อชะลอความร้อนแรงทางเศรษฐกิจ ก็อาจส่งผลกระทบทำให้การส่งออกไปจีนไม่ขยายตัวมากเท่าที่ควร ประกอบกับราคาน้ำมันในตลาดโลกที่มีแนวโน้มสูงขึ้น และปรับตัวอย่างผันผวน อาจจะมีผลทำให้การส่งออกไม่ขยายตัวสูงตามคาด